**Milli Onkologiya Mərkəzində uğurla nəticələnən yeni bir unikal əməliyyat: Qarın aortasının rezeksiyası**

65 yaşında xəstə. Kişi. 25.07.2016 il tarixdə MOM-un abdominal onkologiya şöbəsinə daxil olmuşdur.

**Daxil olarkən ilkin diaqnoz**: Sol peritonarxası sahənin qarın aortasına və sol böyrək arteriyasına invaziya edən törəməsi? Qarın aortasının divarının diseksiyası. Xroniki paraaortal hematoma?

Xəstə ilk öncə başqa bir klinikada MRT müayinə olunaraq sol peritonarxası sahənin qarın aortasına və sol böyrək arteriyasına invaziya edən törəməsi, qarın aortasının aterosklerozu təyin olunmuşdur. Sonra bizim Mərkəzdə təkrar MRT müayinə vaxtı, daha böyük ehtimalla qarın aortasının disseksiyası. Qarın aortasını və sol böyrək arteriyasını əhatə edərək mədəni, mədəaltı vəzini, duodenoyeyunal keçidi önə itələyən xroniki paraaortal hematoma təyin olunmuşdur.

Xəstə damar cərrahları ilə başqa klinikada konsultasiya olunmuşdur. Həmin həkimlər israrla prosesin onkoloji xarakter olduğunu qeyd edərək, onun biopsiya yolu ilə dəqiqləşməsini, yəni təsdiq və ya inkarını istəmişlər.

 29.07.2016 tarixdə patologiyanın ağırlığını və ola biləcək ağırlaşma risklərini nəzərə alaraq, müvafiq əməliyyatönü hazırlıqdan sonra laparotomiya icra olunmuşdur. Təftiş vaxtı MRT müayinəsində qeyd edilən infiltrativ törəmə aşkarlanmışdır. Manipulyasiya vaxtı boşluq açılmışdır, ≈ 40 ml həcmdə irinli köhnə qan qarışıq möhtəviyyat xaric edilmişdir. Boşluq sanasiya və reviziya olunmuşdur. Bioptat götürülmüşdür. Çox ehtimalla gözlənilən qanaxma halı baş verməmişdir. Həmin boşluq və qarın boşluğu drenə olunaraq laparotom yara bağlanmışdır.

Əməliyyatdan 1 saat sonra xəstədə aktiv profuz qanaxma baş vermişdir. (5 dəq ərzində 2.0-2,5 l qan). Təcili təkrar əməliyyata alınmışdır. Bu vaxt qanaxmanın həmin boşluqdan-aortadan olması aydın olmuşdur. Yerli hemostaza nail olmaq mümkün olmamışdır. Radikal olaraq aortanın rezeksiyasına qərar verilmişdir. Yuxarıda diafraqmaaltı nahiyyədə, aşağıda bifurkasiyadan 1.0 sm yuxarı, aorta mobilizə olunaraq tutqaclara alınmaqla tam hemostaz əldə edilmişdir. Ardınca sol tərəfli nefrektomiya etməklə aortanın 8.0 sm-lik seqmenti aşağı müsariqə arteriyası ilə birlikdə rezeksiya olunmuşdur. Təsadüfdən sağ böyrək arteriyası sola nisbətən aortadan 1.0 sm proksimalda çıxdığı üçün onu saxlamaq mümkün olmuşdu. Aortanın tamlığı damar protezi ilə bərpa olundu. Ümumi qanitirmə 4,5 l. Əməliyyatdan sonraki yaxın dövrdə massiv qanitirmə və hemotransfuziya ilə bağlı koaqulopatiya qeyd edilmişdir. Hansıki konservativ yolla korreksiya olunmuşdur.30.07.2016 tarixdə xəstə ekstubasiya olunmuşdur. Əməliyyatdan sonrakı dövrdə limforeya olmuşdur. Konservativ yolla həll olunmuşdur. Hal-hazırda vəziyyəti kafidir. Xəstə aktiv vəziyyətdə evə yazılmışdır.

Gistologiya: aortanın xroniki qeyri-spesifik iltihabı. Hematomo. Sol böyrəyin və böyrəküstü vəzin işemiyası.

Əməliyyat MOM-un baş direktoru akademik C. Ə. Əliyevin rəhbərliyi və tam nəzarəti altında icra olunmuşdur.

Əməliyyat briqadası: Op-r: Abdominal onkologiya şöbəsinin müdiri N.Əsgərov, Ass: Onko-urologiya şöbəsinin müdiri F.Quliyev, Abdominal onkologiya şöbəsinin həkimləri: R.Zeynalov, F.Zeynalov. Anestizioloq – Anesteziologiya şöbəsinin müdiri A.Qasımov.